Au tāmanako‘anga

‘Api‘i‘anga e te ECE

# Au tauī‘anga tei tāmanako‘ia no runga i te ‘iki‘anga i te kumiti-‘aka‘aere ‘āpi‘i

E turanga pu‘apinga to te kumiti ‘aka‘aere kura, e te ‘āpi‘i, no te pu‘apinga i te tāmou‘anga ‘āpi‘i, e te ora‘anga meitaki, o te au ākonga/tamariki ‘āpi‘i. Ka rauka i te au metua katoatoa, te au pu‘āpi‘i katoatoa, e te au tauira, tei roto i te pupu-mata‘iti 9, e runga atu, i te ‘iki i te au mata ki runga i te kumiti-‘aka‘aere i to ratou kura, me kore ra, ‘āpi‘i. I teia ‘ati‘anga, e ‘iki‘ia ana te kumiti-‘aka‘aere ‘āpi‘i na roto i te turanga mēre e te tātā‘anga pēpa.

Kua kite tatou e, kare te rāvenga ‘iki‘anga tangata ki runga i te kumiti-‘aka‘aere ‘āpi‘i, e tupu nei, e ‘anga‘anga meitaki ana no te katoatoa. No reira, te tāmanako atu nei matou i tetai au tauī‘anga, kia ‘akakite mai koe i to‘ou manako.

*Tauī‘anga pu‘apinga rava atu, e tāmanako‘ia nei*

Kia rauka i te au ‘āpi‘i, i te ‘iki i ta ratou ravenga no te ‘iki‘anga, na roto i te ‘ātuitui roro uira, i te ‘uipa‘anga, me kore ra, i te rāvenga tei mātau‘ia, te tauī‘anga pu‘apinga rava atu, e tāmanako nei matou.

*Tetai atu au tauī‘anga e tāmanako‘ia nei*

* Te ‘akaue‘anga atu i te au ‘āpi‘i, kia kimi mai i te manako o te au tauira (pupu-mata‘iti 9, e runga atu), au pu‘āpi‘i, e to ratou ‘oire tangata i roto i te ‘āpi‘i, no runga i te au turanga ‘iki‘anga.
* Te ‘aka‘ōu‘anga i te papa-ture, no runga i te tāru‘anga mai, e te ‘akamana‘anga i te au mēma o te kumiti-‘aka‘aere, kia ‘ārikiriki i tetai ua atu, ma te ‘akama‘ara i te Tiriti o Waitangi.
* Te ‘akamātūtū‘anga i te reo o te tauira, na roto i te ‘akaue‘anga i te au
kumiti-‘aka‘aere, i muri ake i tetai ‘iki‘anga pu‘apinga-kore, kia ‘akakī i te ngā‘i vā, no tetai tuātau poto, ki tetai mata no te au tauira, na roto i te ‘iki‘anga i tetai mata no te au tauira, me kore ra, i te ‘akatupu‘anga i tetai turanga no te au tauira kia rongo‘ia to ratou manako, no runga i te au ‘iki‘anga a te
kumiti-‘aka‘aere ‘āpi‘i.
* Te ‘akamārama‘anga i te au rāvenga no te ngā‘i tei vā, no tetai tuātau poto.
* Te ‘akatanotano‘anga i te au ‘akapapa‘anga-tuātau ‘iki‘anga, kia māmā mai, e kia viviki mai te au rāvenga ‘iki‘anga.

# Tāmanako‘anga no runga i te tauī‘anga, i te turanga kimikimi‘anga a te ‘Akavā, no runga i te aronga ‘anga‘anga i roto i te ‘āpi‘i

Te tāmanako nei matou, kia mārama meitaki tetai ua atu e, kia rauka te kimikimi‘anga a te ‘Ākavā, i mua ake, ka ‘akamata ei te aronga ‘anga‘anga, me kore ra, te aronga e ‘anga‘anga ana ki raro ake i tetai turanga, ki roto i te au ‘āpi‘i, e te au turanga ‘āpi‘i punanga, i te ‘anga‘anga (i mua ake ka tomo atu ei ki roto i te tamariki). Te tāmanako katoa nei matou, i te kiriti i te tuātau e rua-‘epetoma, e ‘anga‘anga ana tetai aronga kare e pēpa pu‘āpi‘i, e te aronga ‘anga‘anga, kare i retita‘ia, ki roto i te au ‘āpi‘i, e te au turanga ‘āpi‘i punanga, kare i kimikimi‘ia ana e te ‘Akavā.

Kare te au rāvenga e tupu nei, e mako roa ana ki te au ‘akaue‘anga, no runga i te kimikimi‘ia‘anga a te ‘Akavā, no tetai ua atu e ‘anga‘anga ana ki roto i te au turanga ‘āpi‘i, e te tamariki, e anoano‘ia ra kia kimikimi‘ia e te ‘Akavā, i mua ake ka ‘anga‘anga ei.

Kare e anoano‘ia te tuātau e rua-epetoma, i te mea e, e viviki ake te tuātau kimikimi‘anga a te ‘Akavā i teia taime. Na roto i te ‘akakore‘anga i te tuātau
rua-epetoma, e tauturu, kia mārama te aronga e manako ra e, tei raro ake ratou i te turanga rua-epetoma, i te mea e, kare e tika ana.

Na roto i teia au tauī‘anga, e ‘akapāpū ki te aronga ‘anga‘anga, e anoano ra i te kimikimi‘anga a te ‘Akavā, kia rauka ta ratou, i mua ake ka ‘akamata ei i te ‘anga‘anga.

# Au tauī‘anga e tāmanako‘ia nei, no runga i te turanga pu‘apinga rava atu o te retita‘anga no te ‘āpi‘i i va‘o ake i te ‘oire-‘āpi‘i

‘Akakite mai i to‘ou manako, no runga i te au tauī‘anga e tāmanako‘ia nei, no runga i te turanga pu‘apinga rava atu o te retita‘anga no te ‘āpi‘i i va‘o ake i te ‘oire-‘āpi‘i. Te ‘irinaki nei te ma‘ata‘anga o te au turanga e rave‘ia nei, ki runga i te piri‘anga o tetai teina/tuakana/tungane/tuaine, me kore ra, metua, ki te ‘āpi‘i. No reira, e ngatā te tomo‘anga atu ki roto i tetai ‘āpi‘i i va‘o ake i te ‘oire-‘āpi‘i, me kare ō‘ou piri‘anga kōpū tangata ki te ‘āpi‘i.

‘Akakite mai, me te turu nei koe i te tauī‘anga i te au tu‘anga pu‘apinga rava atu, me kore ra, me te inangaro ra koe kia vai pērā ua. E rua o matou manako no runga i te tauī‘anga i te au turanga, e te inangaro nei matou i to‘ou manako.

**I raro ake i nga mānakonako‘anga e rua, ka no‘o rāi te au tauira e teina/tuakana/tungane/tuaine to ratou no va‘o ake i te ‘oire-‘āpi‘i, ki raro ake
i te turanga rua, me e turanga tetai e vā ra no te au tauira no va‘o ake i te
‘oire-‘āpi‘i. No te au tauira e teina/tuakana/tungane/tuaine to ratou i roto i teia turanga, kare e tauī‘anga.**

No runga i te ‘akamāmā‘anga i te retita‘anga, na roto i te ‘akakake‘anga mai i to ratou turanga pu‘apinga rava atu, i te tamariki a te aronga ‘anga‘anga a te kumiti-‘aka‘aere (au pu‘āpi‘i), e te au mēma o te kumiti-‘aka‘aere, te manako mua. Ka ‘akakore teia ‘iki‘anga i te turanga pu‘apinga rava atu o te au tamariki a te au tauira o mua atu, ma te ‘akatopa mai i te tārē‘anga pu‘apinga rava atu o te au teina/tuakana/tungane/tuaine o te au tauira o mua atu.

Ko te ‘akakore‘anga i te turanga o te au teina/tuakana/tungane/tuaine e te au tamariki a te au tauira o mua, te rua o te manako. Te manako‘ia nei teia au turanga e, ko te ‘tika‘anga kōpu tangata’. Me tupu teia, ka neke atu te au tauira/ākonga e no‘o ana ki roto i teia tuanga, ki roto i te turanga o te ‘katoa‘anga o tetai atu au tauira’.

# Au tauī‘anga e tāmanako‘ia nei, ki te au rāvenga a te Teaching Council

E toru a matou tauī‘anga e tāmanako nei, no te au rāvenga a te Teaching Council.

Te ‘akakoro nei te tauī‘anga mua i te ‘akapu‘apinga i te turanga ‘akatanotano‘anga i te au pu‘āpi‘i tei ‘apa. E rua kopapa i roto i te turanga ‘akatanotano‘anga – te Complaints Assessment Committee, e te Disciplinary Tribunal. Kua ‘akatupu‘ia te Disciplinary Tribunal i te ‘akatanotano i te au ‘aka‘apa‘anga pakari rava atu, māri ra, te pou nei te tuātau i te ‘akatanotano‘anga i te ma‘ata ua atu o te au ‘aka‘apa‘anga kare e pakari rava ana. Te rave nei te Disciplinary Tribunal i te ‘anga‘anga a te Complaints Assessment Committee, e mei te kika‘anga vīvī rāi te roa e oti ei.

Te inangaro nei matou i te ‘akamātūtū i te Complaints Assessment Committee, i te rave ma‘ata atu i te au ‘aka‘apa‘anga, kia rauka i te Disciplinary Tribunal, i te tāto‘u ki runga i te au ‘aka‘apa‘anga pakari. Te inangaro katoa nei matou i te ‘akakore i te ‘akaue‘anga, no runga i te ‘akatika‘anga a te Complaints Assessment Committee ki ta te pu‘api‘i, e te tangata e ‘aka‘apa nei, i mua ake ka tuku‘ia ei te ūtunga.

Kia takataka meitaki te tātā‘ia‘anga ki roto i te Education and Training Act 2020 (te Ture) e, e tika‘anga to te Teaching Council i te apai i te aronga e ‘apa nei i raro ake i te teacher registration e te certification requirements, te rua o te tauī‘anga. Tei roto takere i te ‘anga‘anga a te Kōnitara, te rave‘anga i te au turanga tukatau, e te ūtunga no runga i te ‘a‘ati‘anga i te Ture o te registration, e te practising certificate. Ei ‘akakore i te ngakau ‘ēkōkō, na teia tauī‘anga, e ‘akatakataka meitaki e, ka rauka i te Teaching Council, i te apai i teia au tu ‘apa ki te ‘akavā‘anga.

Te ākatakataka meitaki nei te toru o te tauī‘anga, kia ‘akavā meitaki te Teaching Council, ma te kore i te ‘irinaki ki runga i te au vāito‘anga a to ratou ngakau, ia ratou e tāmanako ra i te turanga o te au arataki tukatau (e tetai atu au pu‘āpi‘i tei retita‘ia) i roto i te au ‘āpi‘i tuatoru, no runga i te ‘aka‘ōu‘anga i ta ratou practising certificates.

# Tauī‘anga e tāmanako‘ia nei, kia ‘akatika‘ia te Education Review Office, i te ‘ākara matatio i te professional learning, e te development services e tā‘anga‘anga‘ia nei, e te au ‘āpi‘i, kura, e te au turanga ‘āpi‘i punanga

Te tāmanako nei matou, kia rauka i te Education Review Office (ERO), i te ‘ākara matatio i te professional learning, e te development (PLD), e tā‘anga‘anga‘ia nei e te au ‘āpi‘i, kura, e te au turanga ‘āpi‘i punanga.

E rāvenga pu‘apinga te PLD, i te ‘akamātūtū i te ‘āpi‘i‘anga, e te tāmou‘anga ‘āpi‘i. Te vai takere nei tetai au rāvenga ‘akapāpū‘anga i te turanga o te PLD, māri ra, kare a matou turanga takataka meitaki, no runga i tōna mātūtū, e te pu‘apinga ki te education leadership, teaching practice, me kore ra, learner outcomes.

Te ‘irinaki nei matou e, na roto i te ERO i te ‘ākara‘anga matatio i te PLD, e ‘akapu‘apinga mai i te mārama‘anga, no runga i tōna mātūtū e te pu‘apinga, e ka turu teia ‘akakitekite‘anga, i te ‘akapu‘apinga‘anga no te au tuātau ki mua.

‘Āpi‘i Tuatoru

# Au tauī‘anga e tāmanako‘ia nei no runga i te compulsory student services fees

Te tāmanako nei matou i te ‘akakore i te compulsory student services fees (CSSF) provisions, mei raro i te Ture, ināra, ka ‘akatanotano atu i to ratou kaveinga, na roto i te au turanga o te putē-moni, i raro ake i te section 419 o te Ture. ‘Āiteite ua teia ki te au rāvenga e ‘akatanotano‘ia ana e tetai ua atu provider-based fees.

E fees te CSSF, e mea kē teia ki te tuition fees, e tiāti ana te au ‘āpi‘i tuatoru, i ta ratou au tauira, ei turu i te au tu turanga tauturu, mei te turanga rapakau, e te tipōti, e te au turanga tarekareka. Kare e tāmanako‘ia ana te tauī‘anga i te au papa-ture no runga i te CSSF, mei te ma‘ata i te moni ka ‘akatika‘ia te au ‘āpi‘i tuatoru i te tiāti i te au tauira, i raro ake i te CSSF, i teia taime.

Ka ‘akatika te tauī‘anga e tāmanako‘ia nei, e te Kavamani, i te ‘akatinamou i te au ‘akaue‘anga CSSF, te ‘akamanako ra i te au tu tauira tūkētūkē, teia te ‘ākara‘anga, ratou tei roto i te work-based settings. I roto i te mataiti 2021, kua ‘anga te Kavamani, i tetai tauī‘anga tātuātau‘ia i raro ake i te ture, i te pāruru atu i te tiāti‘ia‘anga te au industry trainees no te CSSF, me te neke ra te industry training organisation i te au tauira, ki tetai ‘āpi‘i tuatoru, i raro ake i te Reform of Vocational Education. Me ‘aka‘aere‘ia te CSSF ki raro ake i tei tāmanako‘ia nei, ka inangaro‘ia tetai ua atu tauī‘anga, kia ‘o‘ora‘ia ki va‘o no te kimikimi‘anga manako.

# Tauī‘anga e tāmanako‘ia nei, kia ‘akatika‘ia te National Student Numbers, kia tā‘anga‘anga‘ia, i te turu i te work-based learning

Te tāmanako nei matou, kia ‘akatika‘ia te National Student Numbers (NSNs), kia tā‘anga‘anga‘ia i te ‘akapāpū, kia rauka te au turanga tauturu tau, i te au ‘ona ‘anga‘anga, e te industry, i te turu i te work-based learning.

E ‘akatika‘ia ana te au industry trainees, e te au apprentices, kia tū i te NSN, i raro ake i te ture o teia ra. Māri ra, kare te NSN e ‘akatika‘ia ana kia tā‘anga‘anga‘ia no te tu‘a‘anga e te vāito‘anga i te au tu tauturu, i te au tauira i roto i te work-place based education and training, me kare te putē-moni e ‘aka‘aere‘ia na roto i tetai ‘āpi‘i tuatoru kua retita‘ia.

Ka roa atu te tuātau i te rave‘anga i te au tū vāito‘anga i te pu‘apinga o te tauira, e te tu‘a‘anga i te putē-moni, na roto i tetai atu au rāvenga, me kare te NSN e tā‘anga‘anga‘ia. Terā katoa, ka inangaro‘ia te Māraurau o te Pae ‘Āpi‘i, kia ‘akatupu i tetai ‘akateretere‘anga anake, ki roto i te au tū putuputu‘anga, e rave nei i te au tū ‘irinaki‘anga, e akakoro‘ia nei no te turu‘anga i te work-based learning. Te pakia‘ia nei te au ‘ona-‘anga‘anga, e te au tauira, i te roa, i te tiaki‘anga, i te tu‘a‘ia‘anga o te au putē-moni.

Ka ‘akatika teia tauī‘anga i te au tipātimani o te kavamani, kia tu‘a māmā ake i te au putē-moni, e te vāito i te tā‘anga‘anga‘ia‘anga taua pute-moni.

# Tauī‘anga e tāmanako‘ia nei, kia rauka i te New Zealand Qualifications Authority (NZQA) i te tika‘anga tei tau, i te ‘akakore i te retita‘anga o tetai Private Training Establishment’s (PTEs)

Te tāmanako nei matou, kia ‘ōronga‘ia te tika‘anga tei tau, ki te NZQA i te ‘akakore i te retita‘anga o tetai PTE me ‘akaūtunga‘ia te PTE, no te ‘akatika‘anga i tetai tangata ki roto i tetai porokarāmu ‘āpi‘i, kare o ratou tika‘anga, i raro ake i te Immigration Act 2009.

I teia ‘ati‘anga, ka ‘akakore te NZQA, i te retita‘anga o te PTE. Māri ra, e mea pāpākitai rāi tetai ka tupu (i te mea e, e au ūtunga katoa tetai i raro ake i te Immigration Act). Ka inangaro matou kia rauka i te NZQA, i te ‘iki, me e ‘o‘onu rava te turanga kia ‘akakore‘ia te retita‘anga o te PTE. I roto i tetai au turanga, e mea tau ake pa‘a, tetai atu ‘akapu‘apinga‘anga.

# Au tauī‘anga e tāmanako‘ia nei, i te tāmāmā‘anga mai, i te New Zealand qualifications, e tetai atu au pēpā ‘āpi‘i

‘Akakite mai i to‘ou manako, ki te New Zealand Qualifications Authority (NZQA), no runga i te au tauī‘anga e tāmanako‘ia nei, i te tāmāmā‘anga mai i te New Zealand qualifications, e tetai atu au pēpā ‘āpi‘i. Te ‘akakoro‘ia nei te au tauī‘anga e tāmanako‘ia nei, i te turu i te Reform of Vocational Education.

Te ‘akakoro nei te au tāmanako‘anga i te:

* ‘akapāpū kia tau te vocational qualifications ki te anoano o te au tauira e te au ‘ona-‘anga‘anga
* mono i tei karanga‘ia e, ‘training schemes’ ki te ‘micro-credentials’
* ‘akatika i te Workforce Development Councils i te ‘akatupu common micro-credentials, te ka rauka i te au turanga ‘āpi‘i, i te ‘āpi‘i.